На основу члана 13. а у вези са чланом 126. Закона о електронским медијима („Службени гласник РС“, број 92/23) и Одлуке о покретању поступка за предлагање кандидата за избор чланова Савета Регулаторног тела за електронске медије, 16 број: 02-808/25 од 28. априла 2025. године,

Одбор за културу и информисање Народне скупштине Републике Србије

објављује

**Ј А В Н И П О З И В**

**ЗА ПРЕДЛАГАЊЕ КАНДИДАТА ЗА ИЗБОР ЧЛАНОВА САВЕТА**

**РЕГУЛАТОРНОГ ТЕЛА ЗА ЕЛЕКТРОНСКЕ МЕДИЈЕ**

1. Позивају се овлашћени предлагачи из члана 12. Закона о електронским медијима (у даљем тексту: Закон) да Одбору за културу и информисање Народне скупштине Републике Србије (у даљем тексту: Одбор) поднесу образложени предлог два кандидата за члана Савета Регулаторног тела за електронске медије.

2. Савет Регулаторног тела за електронске медије (у даљем тексту: Савет Регулатора) има девет чланова које бира Народна скупштина, на предлог овлашћених предлагача.

Чланови Савета Регулатора који се бирају на основу овог јавног позива бирају се тако што се три члана Савета бирају на две, три члана на четири, а три члана на шест година.

Трајање мандата чланова Савета Регулатора који се бирају на основу овог јавног позива одређује се жребањем, које обавља председник Народне скупштине на седници Народне скупштине.

3. Чланови Савета Регулатора не заступају ставове или интересе организације које су их предложиле, већ своју дужност обављају самостално, по сопственом знању и савести, у општем интересу и у складу са Законом.

Члану Савета Регулатора функција може престати само из разлога и у поступку предвиђеним Законом.

Нико нема право да на било који начин утиче на рад чланова Савета Регулатора, нити су они дужни да поштују било чије инструкције у вези са својим радом, изузев одлука надлежног суда донетих у поступку судске контроле рада Савета Регулатора.

4. Поступак предлагања чланa Савета Регулатора спроводи се тако што сваки овлашћени предлагач подноси Одбору образложени предлог по два кандидата за избор члана Савета Регулатора.

Приликом предлагања и избора чланова Савета Регулатора потребно је водити рачуна о принципу родне равноправности.

5. Овлашћени предлагачи који имају право и дужност да предложе по два члана Савета Регулатора су:

- Заштитник грађана, Повереник за заштиту равноправности и Повереник за информације од јавног значаја и заштиту података о личности;

- универзитети акредитовани у Републици Србији;

- удружења издавача електронских медија у Републици Србији чији чланови имају најмање 30 дозвола за пружање аудио и аудио-визуелних медијских услуга, а регистрована су најмање три године пре расписивања јавног позива;

- удружења новинара у Републици Србији, од којих свако удружење има најмање 300 чланова са плаћеном чланарином, а регистрована су најмање три године пре расписивања јавног позива;

- удружења филмских, сценских и драмских уметника и удружења композитора у Републици Србији, ако су регистрована најмање три године пре расписивања јавног позива;

- удружења чији су циљеви остваривање слободе изражавања ако су регистрована најмање три године пре дана расписивања јавног позива а имају најмање три реализована пројекта у овој области у последње три године;

- удружења чији су циљеви заштита деце, ако су регистрована најмање три године пре дана расписивања јавног позива а имају најмање три реализована пројекта у овој области у последње три године;

- национални савети националних мањина и

- цркве и верске заједнице.

6. За члана Савета Регулатора може се предложити и изабрати само лице које испуњава услове прописане чл. 10. и 15. Закона.

Члан Савета Регулатора бира се из реда угледних стручњака из области које су од значаја за обављање послова из надлежности Регулатора.

Члан Савета Регулатора може бити само лице које има углед у јавности, које се својим радом и активностима залагало за слободу изражавања, слободан проток информација, остваривање људских права, развој цивилног друштва, унапређење демократије, поштовање уставности и законитости.

Члан Савета Регулатора може бити само лице које има високо образовање на основним академским студијама у обиму од најмање 240 ЕСПБ, односно на основним студијама у трајању од најмање четири године, које је држављанин Републике Србије и има пребивалиште на територији Републике Србије.

Стручњацима из области које су од значаја за обављање послова из надлежности Регулатора сматрају се:

1) лица у наставном или научноистраживачком звању која имају најмање десет година радног искуства у струци, на факултетима на којима се студира новинарство, комуникологија и медији, у областима и научним дисциплинама у вези са новинарством, комуникологијом и медијима, уколико студијски програми на тим факултетима постоје најмање 20 година;

2) новинари и уредници са најмање десет година искуства на пословима производње и уређивања садржаја или руковођења у електронским медијима, на радију и телевизији;

3) стручњаци који имају најмање десет година искуства у пословању електронских медија, или се баве медијским тржиштем и осталим пословима у области електронских медија у стручним домаћим и међународним организацијама, нарочито: правници, политиколози, комуниколози, социолози;

4) музички уметници, писци, продуценти, драмски и аудиовизуелни уметници који имају најмање десет година искуства у раду на програмима електронских медија;

5) истраживачи медија који се најмање десет година баве истраживањем медија на универзитетима, институтима и другим стручним организацијама или организацијама цивилног друштва.

У складу са чланом 15. Закона, члан Савета Регулатора не може бити:

1) лице које обавља јавну функцију у Републици Србији, аутономној покрајини, односно јединици локалне самоуправе у смислу прописа који уређују област сукоба интереса при вршењу јавних функција;

2) функционер у политичкој странци у смислу прописа који уређују област сукоба интереса при вршењу јавних функција;

3) лице које је власник или власник удела пружаоца медијских услуга, акционар, члан органа управљања и других органа, запослен, лице под уговором или лице које има интерес у правним лицима која се баве делатношћу производње, дистрибуције или емитовања радио и телевизијског програма или са њима повезаним делатностима;

4) лице које је правноснажно осуђено за кривично дело на безусловну казну затвора од најмање шест месеци;

5) лице коме је од стране одговарајућих органа новинарских и медијских организација из члана 12. тач. 4) и 5) Закона, изречена санкција због непрофесионалног и неетичког понашања у обављању новинарске делатности;

6) лице које својим деловањем и понашањем доводи у питање углед Регулатора и његову самосталност и независност.

Кандидат је дужан да овлашћеном предлагачу достави писану изјаву да не постоје сметње за избор утврђене чланом 15. Закона.

7. **Образложени** предлог два кандидата за члана Савета Регулатора овлашћени предлагач подноси Одбору **у року од 15 дана** од дана објављивања овог јавног позива, у складу са чланом 13. Закона.

Рок за подношење предлога кандидата почиње да тече наредног дана од дана када је овај јавни позив објављен у „Службеном гласнику Републике Србије“.

8. Предлог кандидатасадржи:

- име и презиме кандидата;

- датум и место рођења кандидата;

- адресу становања, број телефона и адресу за пријем електронске поште кандидата;

- податке о образовању кандидата;

- податке о радном искуству;

- опис послова које је кандидат обављао из области које су од значаја за обављање послова из надлежности Регулатора.

Уз предлог кандидата овлашћени предлагач је дужан да достави доказе о испуњености услова кандидата, и то:

- исправа о очитаној личној карти са микроконтролером (чипом), односно фотокопија личне карте без микроконтролера;

- доказ о стеченом високом образовању на основним академским студијама у обиму од најмање 240 ЕСПБ, односно на основним студијама у трајању од најмање четири године;

- доказ о најмање **десет година искуства** из области које су од значаја за обављање послова из надлежности Регулатора, у складу са чланом 10. став 3. тач. 1-5) Закона (потврде, решења и други акти из којих се види на којим пословима и са којом стручном спремом је стечено искуство);

- доказ да студијски програми у областима и научним дисциплинама у вези са новинарством, комуникологијом и медијима на факултетима на којима се студира новинарство, комуникологија и медији постоје најмање 20 година, за кандидата који се предлаже са наставним или научноистраживачким звањем.

Уз доказе о испуњености услова кандидата, овлашћени предлагач је дужaн да достави:

- писмени пристанак кандидата да буде кандидат за члана Савета Регулатора, у складу чланом 13. став 3. Закона;

- писану изјаву кандидата којом овлашћеном предлагачу потврђује да не постоје сметње за његов избор за члана Савета Регулатора прописане чланом 15. став 1. Закона.

Овлашћени предлагачи из члана 12. став 1. тач. 3) до 7). Закона дужни су да, уз предлог кандидата, доставе доказе о испуњености услова за статус овлашћеног предлагача, и то:

- доказ да је удружење издавача електронских медија; удружење новинара; удружење филмских, сценских и драмских уметника и удружење композитора; удружење чији су циљеви остваривање слободе изражавања и удружење чији су циљеви заштита деце, регистровано најмање **три године пре дана објављивања овог јавног позива,** као и Статут удружења којим се доказује да се циљеви удружења остварују у релевантним областима а која су од значаја за обављање послова из надлежности Регулатора (за све овлашћене предлагаче из члана 12. став 1. тач. 3) до 7) Закона);

- доказ да удружење има најмање **три реализована пројекта** у последње три године у областима слободе изражавања и заштита деце (за овлашћене предлагаче из члана 12. став 1. тач. 6) и 7) Закона);

- доказ да чланови удружења издавача електронских медија у Републици Србији имају најмање **30 дозвола за пружање аудио и аудио-визуелних медијских услуга** (за овлашћене предлагаче из члана 12. став 1. тачка 3) Закона);

- доказ да удружење новинара у Републици Србији има најмање **300 чланова са плаћеном чланарином** (за овлашћене предлагаче из члана 12. став 1. тачка 4) Закона).

Наведени докази достављају се у оригиналу или овереној фотокопији и не могу бити старији од шест месеци.

9. Предлог кандидата се доставља на адресу: Народна скупштина Републике Србије, Одбор за културу и информисање, Београд, Краља Милана 14, са назнаком „за Јавни позив за предлагање кандидата за избор чланова Савета Регулаторног тела за електронске медије“.

Предлог кандидата се може доставити непосредно, предајом Писарници Народне скупштине, или поштом, препорученом пошиљком.

10. Одбор неће разматрати неблаговремене предлоге кандидата, о чему ће обавестити подносиоца предлога.

11. Након утврђивања испуњености услова, Одбор утврђује листу кандидата као и листу организација које заједно чине јединственог овлашћеног предлагача у року од седам дана од дана истека рока за подношење предлога кандидата и објављује их на интернет презентацији Народне скупштине.

Изузетно, листа кандидата и листа организација може се утврдити у року од 15 дана од дана истека рока за подношење предлога кандидата, ако је Одбор оставио овлашћеном предлагачу додатни рок да уреди или допуни свој предлог, односно достави доказ о испуњености услова кандидата за избор за члана Савета Регулатора.

Уколико су овлашћени предлагачи доставили предлог за више од два кандидата, служба Одбора, у року од седам дана од дана објављивања листе кандидата и листе организација које заједно чине јединственог овлашћеног предлагача, одређује датум утврђивања заједничког предлога два кандидата за члана Савета Регулатора.

Након спроведеног поступка, у складу са чл. 13. и 14. Закона, служба Одбора коначан предлог свих кандидата објављује на интернет презентацији Народне скупштине.

12. Све додатне информације о овом јавном позиву могу се добити у Одбору за културу и информисање, слањем упита нa адресу за пријем електронске поште [dana.gak@parlament.rs](mailto:dana.gak@parlament.rs).

13. Овај јавни позив објављује се у „Службеном гласнику Републике Србије“, дневном листу „Политика“ и на интернет презентацији Народне скупштине.